Aegean Airlines

Η Aegean Airlines είναι η μεγαλύτερη αεροπορική εταιρεία στην Ελλάδα (σε εξυπηρετούμενους επιβάτες, αεροσκάφη και προορισμούς) και εθνικός αερομεταφορέας της χώρας. Ιδρύθηκε το 1987 ως Aegean Aviation και έχει τη βάση της τον Διεθνή Αερολιμένα Αθηνών "Ελευθέριος Βενιζέλος", ενώ χρησιμοποιεί σαν δευτερεύουσες βάσεις της τον Κρατικό Αερολιμένα Θεσσαλονίκης "Μακεδονία" και τον Διεθνή Αερολιμένα Λάρνακας. Είναι εισηγμένη στο Χρηματιστήριο Αθηνών ως Αεροπορία Αιγαίου (). Πήρε το όνομά της από το Αιγαίο Πέλαγος. Το όνομα της εταιρείας σε ελεύθερη μετάφραση σημαίνει "Αιγαιακές Αερογραμμές". Η εταιρεία είναι μέρος της Star Alliance και εκτελεί πτήσεις κανονικές, αλλά και charter στην Ευρώπη, στη Βόρεια Αφρική αλλά και στη Μέση Ανατολή. Τα γραφεία της εταιρείας βρίσκονται στην Κηφισιά.

Πρόεδρος της εταιρείας είναι ο Ευτύχιος Βασιλάκης, ενώ αντιπρόεδρος ο Αναστάσιος Δαυίδ και Δ/Σ ο Δημήτριος Γερογιάννης. Κωδικός IATA της Aegean είναι A3, ενώ ICAO είναι ΑΕΕ.

Ιστορία

Τα πρώτα χρόνια 
Η Aegean Airlines ιδρύθηκε το 1987 με την ονομασία Aegean Aviation (Που σε Ελεύθερη μετάφραση σήμαινε "Αιγαιακή Αεροπλοΐα"). Αρχικά επρόκειτο για μια εταιρεία παροχής πτήσεων V.I.P. η οποία εξειδικευόταν στις εταιρικές πτήσεις, αλλά και στις πτήσεις αεροδιακομιδής.

Στις 17 Φεβρουαρίου 1991, έγινε η πρώτη ιδιωτική αεροπορική εταιρεία στην Ελλάδα που έλαβε πιστοποιητικό αερομεταφορέα. Όταν αποκτήθηκε από τον όμιλο Βασιλάκη το 1994, η Aegean Aviation εκτελούσε πτήσεις V.I.P. από την Αθήνα προς όλο τον κόσμο με το ιδιόκτητο αεροσκάφος της, κατασκευής Learjet. Η ονομασία Aegean Airlines ξεκίνησε να χρησιμοποιείται με την έναρξη των προγραμματισμένων επιβατικών πτήσεων στα τέλη Μαΐου του 1999, από την Αθήνα στο Ηράκλειο και τη Θεσσαλονίκη με τα δυο ολοκαίνουρια αεροσκάφη τύπου British Aerospace Avro RJ100. Τον Δεκέμβριο του 1999 η Aegean απορρόφησε την Air Greece, αποκτώντας και μερικά αεροσκάφη ATR 72. Μετά από τη συμφωνία συγχώνευσης μεταξύ Aegean και Cronus Airlines τον Μάρτιο του 2001, η εταιρεία λειτουργούσε με την ονομασία "Aegean Cronus Airlines" μέχρι τη πλήρη συγχώνευση. Με τη συγχώνευση, στον στόλο προστέθηκαν τα Boeing 737-300 και Boeing 737-400.

Air Greece 

Η Air Greece ήταν αεροπορική εταιρεία που είχε ως βάση της το Ηράκλειο της Κρήτης. Ήταν μια από τις πρώτες ιδιωτικές αεροπορικές εταιρείες που πραγματοποίησαν προγραμματισμένες εγχώριες πτήσεις στην Ελλάδα.

Ιδρύθηκε το 1994 από Κρητικούς επιχειρηματίες και ξεκίνησε να λειτουργεί τον ίδιο χρόνο με δύο μισθωμένα ελικοφόρα αεροσκάφη τύπου ATR 72 με πτήσεις σε προορισμούς εσωτερικού. Τον Απρίλιο του 1997 προστέθηκε στο στόλο και ένα τρίτο ATR 72 ακολουθούμενο από τη μίσθωση δύο Fokker 100 το Μάιο και τον Ιούνιο του 1999. Η παράδοση των Fokker στην εταιρεία σήμανε τη διεθνή διεύρυνση της εταιρείας ή οποία ξεκίνησε να πραγματοποιεί πτήσεις στη Γερμανία.

Πραγματοποιούσε δρομολόγια προς Αθήνα, Θεσσαλονίκη, Ρόδο, Σαντορίνη, Άραξο, Καβάλα, Μυτιλήνη, Ιωάννινα και Χανιά, όσον αφορά το εσωτερικό, και Κολωνία, Στουτγάρδη και Ντύσσελντορφ στις εξωτερικού. Οι κωδικοί της εταιρίας ήταν JG (IATA), AGJ (ICAO) και Air Greece (κωδικός κλήσης).

Το 1999, η ναυτιλιακή εταιρεία Minoan Lines απέκτησε ποσοστό ιδιοκτησίας 51% στην Air Greece.

Όμως, την ίδια στιγμή η εταιρία αντιμετώπιζε ισχυρό ανταγωνισμό από τις Aegean Airlines, Cronus Airlines και Ολυμπιακές Αερογραμμές, εξαναγκάζοντας την να ξεκινήσει συνεργασία με την Aegean, η οποία ολοκληρώθηκε με τη πλήρη απόκτηση της Air Greece από την Aegean τον Δεκέμβριο του 1999. Κατά τη διάρκεια του 2000, οι αρχικοί ιδιοκτήτες της Air Greece προσπάθησαν να ιδρύσουν την Cretan Airways, ως τη διάδοχο εταιρεία, αλλά το σχέδιο τους απέτυχε.

Συνεργασία και αγορά της Olympic Air 
Στις 26 Μαΐου 2009, η αίτηση μέλους της Aegean Airlines εγκρίθηκε από τον διευθύνοντα σύμβουλο της Star Alliance. Η Aegean προσχώρησε επίσημα στη συμμαχία στις 30 Ιουνίου 2010.

Το Φεβρουάριο 2010, ξεκίνησαν οι αρχικές συνομιλίες για τη συνεργασία μεταξύ Aegean Airlines και Olympic Air ενδυναμώνοντας τα ενδεχόμενα για μια πλήρη συγχώνευση. Στις 22 Φεβρουαρίου 2010, οι δύο εταιρείες ανακοίνωσαν τη συγχώνευση τους. Η νεοσυγχωνευθείσα εταιρία συμφωνήθηκε να διατηρήσει την ονομασία και το λογότυπο των Ολυμπιακών Αερογραμμών, μετά από ένα σύντομο διάστημα στο οποίο οι δύο εταιρείες θα λειτουργούν παράλληλα. Η ονομασία της Aegean θα αποσυρόταν μετά τη μεταβατική περίοδο. Αναμενόταν πως η συγχώνευση θα είχε ολοκληρωθεί και η νέα μικτή εταιρεία θα ξεκινούσε να λειτουργεί τον Οκτώβριο του 2010.

Η Aegean προσχώρησε στη συμμαχία Star Alliance στα τέλη Ιουνίου 2010. Η πρόθεση ήταν η συγχωνευθείσα εταιρεία να γίνει μέλος της Star Alliance, παρά το γεγονός πως η Olympic Air είχε ισχυρούς δεσμούς με τη SkyTeam πριν τη συγχώνευση. Η Star Alliance καλωσόρισε την προτεινόμενη συγχώνευση, ανακοινώνοντας τα εξής: «Οι συμμαχίες και από τις δύο πλευρές, σύντομα θα πράξουν τα απαραίτητα βήματα έτσι ώστε να εξασφαλίσουν την ομαλή μετάβαση των συγχωνευμένων λειτουργιών της Aegean Airlines και της Olympic Air ως μέλος της Star Alliance».

Στις 26 Ιανουαρίου 2011, η Ευρωπαϊκή Επιτροπή, μπλόκαρε οποιαδήποτε συγχώνευση των δύο εταιρειών, επικαλούμενη τον κίνδυνο δημιουργίας μονοπωλίου. Η επιτροπή ανέφερε πως η συγχώνευση θα μετατρέψει την ελληνική αεροπορική κίνηση σε μονοπωλιακή, με τη μικτή αεροπορική εταιρεία να ελέγχει πάνω από 90% των εγχώριων και διεθνών πτήσεων. Η Ευρωπαϊκή Επιτροπή δήλωσε τη πεποίθηση της πως η συγκεκριμένη συγχώνευση θα επέφερε υψηλότερες τιμές στους 6 εκατομμύρια Έλληνες και Ευρωπαίους επιβάτες που πετούν από Αθήνα κάθε χρόνο, από τη στιγμή που δεν υπήρχε άλλη μεγάλη εταιρεία, η οποία θα ανταγωνιζόταν στην αγορά. Επιπροσθέτως, ο επίτροπος Χοακίν Αλμούνια δήλωσε πως η συγχώνευση θα οδηγούσε σε υψηλότερες τιμές και χαμηλότερη ποιότητα για τους Έλληνες και τους τουρίστες που ταξιδεύουν από την Αθήνα στα νησιά.

Στις 21 Οκτωβρίου 2012 η Aegean Airlines ανακοίνωσε την υποβολή πρότασης εξαγοράς της Olympic Air, η οποία ανέμενε την έγκριση της Ευρωπαϊκής Επιτροπής. Στις 23 Απριλίου 2013, η Ευρωπαϊκή Επιτροπή ανακοίνωσε πως ξεκινούσε μια εις βάθος έρευνα για τη προτεινόμενη απόκτηση της Olympic Air από την Aegean Airlines και ανακοίνωσε επίσης πως η Επιτροπή θα έχει καταλήξει έως τις 3 Σεπτεμβρίου 2013. Στις 13 Αυγούστου 2013 ανακοινώθηκε στα ελληνικά μέσα ενημέρωσης πως η λήψη τελικής απόφασης παρατείνεται για τις 16 Οκτωβρίου 2013. Η συγχώνευση εγκρίθηκε από την Ευρωπαϊκή Επιτροπή στις 9 Οκτωβρίου 2013.

Τη 1η Φεβρουαρίου 2014 η Aegean Airlines ανέλαβε όλες τις άγονες γραμμές που χειριζόταν η Olympic Air. Από τις 3 Ιουλίου 2014 η εταιρεία ανήκει στον Θεόδωρο Βασιλάκη (34,17% - 23,6% μέσω της Evertrans Α.Ε. και 9,46% μέσω της Autohellas Α.Ε.), την Alnesco Enterprises Company Limited (9.48%), τη Siana Enterprises Company Limited (9.48%) και τον Αχιλλέα Κωνσταντακόπουλο (6.39%).

Τον Ιούνιο του 2018 η Aegean Airlines επισημοποίησε την παραγγελία της για 30 αεροσκάφη της οικογένειας Airbus A320neo (new engine option), και συγκεκριμένα 20 A320neo και 10 A321neo. Τα νέα αυτά αεροσκάφη θα ανανεώσουν τον στόλο της εταιρείας, αντικαθιστώντας σταδιακά τα παλαιότερα μοντέλα της οικογένειας A320ceo (current engine option). Η συμφωνία, ύψους άνω των $5 δισ., περιλαμβάνει επίσης επιλογή μελλοντικής απόκτησης άλλων 12 αεροσκαφών. Η Aegean αναμένεται να επωφεληθεί από μείωση της κατανάλωσης καυσίμων των αεροσκαφών της κατά 20% (ως το 2020). Παράλληλα, άλλα 16 αεροσκάφη Α320neo και A321neo θα αποκτηθούν στο πλαίσιο συμφωνιών μακροχρόνιας μίσθωσης. 

Το πρώτο νέο Α320neo, με το ανανεωμένο livery και την καινούρια καμπίνα της Aegean, παραδόθηκε στην εταιρεία τον Δεκέμβριο του 2019, και πραγματοποίησε την πρώτη του εμπορική πτήση στις 14 Φεβρουαρίου 2020, με προορισμό το Μόναχο. Το πρώτο Α321neo ακολούθησε τον Σεπτέμβριο 2020.

Το 2019 η Aegean εξέφρασε για πρώτη φορά το (μη δεσμευτικό) ενδιαφέρον της για την απόκτηση της Croatia Airlines, του κρατικού εθνικού αερομεταφορέα της Κροατίας, την οποία σχεδίαζε να ιδιωτικοποιήσει η κυβέρνηση της χώρας. Ήταν η μία από τις δύο αεροπορικές εταιρείες που εξέφρασαν σχετικό ενδιαφέρον, μαζί με την ισπανική Air Nostrum.  Εξαιτίας την πανδημίας της COVID-19, η κροατική κυβέρνηση διέκοψε τις διαδικασίες πώλησης της Croatia Airlines το 2020. Ωστόσο, το 2022, η Aegean επανέλαβε το ενδιαφέρον της για την εταιρεία.

Στα τέλη Δεκεμβρίου 2020, η Ευρωπαϊκή Επιτροπή ενέκρινε χορήγηση κρατικής βοήθειας ύψους €120 εκατ. στην Aegean Airlines για την αντιμετώπιση των οικονομικών συνεπειών της πανδημίας της COVID-19. Πάντως, το ποσό αυτό, που καταβλήθηκε με τη μορφή δανείου, αποπληρώθηκε πλήρως από τον αερoμεταφορέα τον Μάρτιο 2023. 

Τον Οκτώβριο 2021, η Aegean ανακοίνωσε την αύξηση των μετοχών στη ρουμανική αεροπορική εταιρεία Animawings από το 25% στο 51%. Έτσι, η Animawings έγινε ο πρώτος αερομεταφορέας εκτός Ελλάδας που ανήκει κατά πλειοψηφία στην ελληνική εταιρεία. Στόχος ήταν η ενίσχυση των τουριστικών ροών από τη ρουμανική αγορά στην Ελλάδα.

Τον Φεβρουάριο 2022, η Aegean Airlines ανακοίνωσε την εγκατάσταση Wi-Fi στα αεροσκάφη A320neo/A321neo και σε επιλεγμένα αεροσκάφη της οικογένειας Α320ceo. Η υπηρεσία αυτή προσφέρει τρία πακέτα (Free 10, Text and Surf, Stream), διαθέσιμα δωρεάν ή προς αγορά, καλύπτοντας τις ανάγκες των επιβατών.

Προορισμοί 
Η Aegean Airlines πετά προς 153 προορισμούς εξωτερικού σε 44 χώρες σε Ευρώπη, Ασία και Αφρική.

Συνεργασίες Κοινού Κωδικού 
Η Aegean Airlines έχει συνάψει συμφωνία για πτήσεις κοινού κωδικού με τις παρακάτω εταιρείες:

 Air Canada
 Air Serbia
 Air Transat
 airBaltic
 Animawings
 Austrian Airlines
 Brussels Airlines
 Bulgaria Air
 Cyprus Airways
 easyJet
 Emirates
 Egyptair
 Ethiopian Airlines
 Eurowings
 Gulf Air
 LOT Polish Airlines
 Lufthansa
 Olympic Air
 Scandinavian Airlines
 Singapore Airlines
 Swiss International Air Lines
 TAP Portugal
 Turkish Airlines
 Volotea
 Vueling

Έχει επίσης εμπορική συμφωνία με την Trenitalia.

Στόλος

Σημερινός στόλος 
Η Aegean Airlines εκμεταλλεύεται ένα στόλο μόνο αεροσκαφών της Airbus. Ο στόλος τους αποτελείται από τα ακόλουθα αεροσκάφη (Αύγουστος 2023):

Εκτός από τα παραπάνω αεροσκάφη, η Aegean Airlines εκμεταλλεύεται επίσης ένα Learjet 60. Το αεροσκάφος χρησιμοποιείται για την παροχή VIP υπηρεσιών και εκτελεστικών ταξιδιών σε μη προγραμματισμένη πτήση.

Ιστορικά αεροσκάφη 
Πέρα από τα τρέχοντα αεροσκάφη, η Aegean είχε χρησιμοποιήσει και τους παρακάτω τύπους αεροσκαφών:

Miles+Bonus

Παραπομπές

Εξωτερικοί Σύνδεσμοι 
 Aegean Airlines - Ελληνικός ιστότοπος

 
Ελληνικές αεροπορικές εταιρείες
Ελληνικά εμπορικά σήματα